Jy het oorgenoeg vermoë om lief te hê | Netwerk24
Deur Stephan Joubert 04 Mei 2019 00:01
Alles en almal het 'n sekere vermoë. Enige motor kan net soveel bagasie neem. Sel­fone en rekenaars het ook net soveel geheue en ruimte.
Dieselfde gebeur met ons as mense. Ons raak vol. Dit lei ek af as ek opmerkings hoor soos: "Ek is nou behoorlik keelvol." Dan weet ek iemand se geduld-ruimte is opgebruik. As iemand iets sê soos: "My beker loop oor van dankbaarheid," dan weet ek hul vermoë vir blydskap is oorskry. Dit lek al uit oor hul lippe.
Ons elkeen het 'n vermoë vir enigiets, van geduld tot vergifnis. Petrus is bekend om sy "ruim" aanbod aan Jesus daar in Matteus 18 om sy eie vermoë vir vergifnis van drie keer na 'n volle sewe keer op te stoot. Terwyl die godsdienstiges van sy dag met 'n vermoë van drie vergifnisse per persoon werk, is Petrus bereid om dit meer as te verdubbel.
Maar Jesus is nie beïndruk nie. Nie sewe keer nie, maar 70 maal sewe keer! Dit is sy standaard. Ons vermoë vir vergifnis is nie naastenby so beperk soos wat Petrus dink nie; ook nie ons vermoë vir liefde en omgee nie.
God het ons vermoë eindeloos vergroot. Ons benut dit net nie. Ons verkies steeds daardie verbode vermoë om te haat, te skinder en te wantrou. Ons het altyd vermoë vir nog iemand van wie ons nie hou nie.
Jesus roep ons op tot 'n hoër standaard – Syne. Hy het reeds eindelose nuwe vermoë in ons vir liefde geskep. Gebruik dit.